SHBA: Debati mbi sigurinë dhe refugjatët
Presidenti Obama ka njoftuar rritjen e numrit të refugjatëve që do të pranohen vitin e ardhshëm në SHBA
Administrata e presidentit Obama nuk i ka ndryshuar planet për rritjen e numrit të refugjatëve që do të pranohen në Shtetetet e Bashkuara gjatë vitit të ardhshëm në 110 mijë, një shtesë prej 30 përqind në krahasim me këtë vit. Kjo mund të intensifikojë debatin kombëtar mbi lidhjet mes emigracionin dhe sigurisë të përqendruar te refugjatët sirianë. Korrespondenti i Zërit të Amerikës, Jeff Swicord kohët e fundit u takua me një familje të sapoardhur siriane në periferi të Uashingtonit. Ihsan Marwan Al Hazzouri së bashku me familjen dhe prindërit e tij shkoi në Damask në vitin 2012, kur forcat siriane filluan të bënin arrestime masive në qytetin e Homsit. Në Damask, ai ishte kërcënuar nga shërbimet siriane të sigurisë. Si rezultat, familja e tij udhëtoi me kamion dhe më pas në këmbë drejt kufirit me Jordaninë. Familja Al Hazzouri ka mbërritur në Shtetet e Bashkuara ndërkohë që është intensifikuar debati mbi emigracionin dhe sigurinë. Kandidati republikan për president, Donald Trump thotë se refugjatët sirianë janë kërcënim për Shtetet e Bashkuara dhe nëse ai i fiton zgjedhjet, ata do të riatdhesohen. Aerlande Wontamo, e cila punon me shërbimin social Luteran në rajonin e kryeqytetit amerikan thotë se ne e dimë se kush janë këta njerëz. Ajo ka ndihmuar në sistemimin e mijëra refugjatëve, duke përfshirë familjen Al Hazzouri. Ihsan Marwan thotë se familja e tij i është nënshtruar një procesi dy-vjeçar të shqyrtimit. Ai u intervistua disa herë nga zyrtarë të OKB-së dhe ata të Organizatës Ndërkombëtare për Migrim. Familja e tij nuk zgjodhi vendin se ku ata do të shkonin. Kur u vendos që do të dërgoheshin në Amerikë, një zyrtar amerikan i sigurisë e intervistoi atë në lidhje me jetën e tij që nga fëmijëria deri në kohën kur ai kishte mbërritur në Jordani. Pjesa më e vështirë e procesit ishte lënia e prindërve në Aman. Brenda dy muajve, Ihsan Marwan gjeti punë në një kopshtari. Tani për tani, objektivat e tij janë themelore, të punojë shumë që të blejë një shtëpi më të madhe dhe të sjellë prindërit në Amerikë. Dhe që fëmijët e tij të marrin një arsimim të mirë, mundësi që nuk e kishte më parë.